ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Μαρτίου 1979 περί συνάψεως συμφωνίας σχετικής με μία συντονισμένη δράση στον τομέα της επεξεργασίας και της χρησιμοποιήσεως ιλύος καθαρισμού (δράση COST 68 δις) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, την απόφαση 77/651/ΕΟΚ του Συμβουλίου της 27ης Σεπτεμβρίου 1977 περί καθιερώσεως μιας συντονισμένης δράσεως της Ευρωπαϊκής Οικονομικής Κοινότητος στον τομέα της επεξεργασίας και της χρησιμοποιήσεως ιλύος καθαρισμού(1), και ιδίως το άρθρο 6 παράγραφος 1, το σχέδιο αποφάσεως που υπεβλήθη από την Επιτροπή, Εκτιμώντας: ότι η Επιτροπή διαπραγματεύθηκε σύμφωνα με το άρθρο 6 παράγραφος 2 της αποφάσεως 77/651/ΕΟΚ, μια συμφωνία με ορισμένα Κράτη μη μέλη που συμμετέχουν στην Ευρωπαϊκή Συνεργασία, στον Τομέα της Επιστημονικής και Τεχνικής Έρευνας (COST), προκειμένου να επεκταθεί ο συντονισμός που αποτελεί αντικείμενο της προαναφερθείσης αποφάσεως στις έρευνες που διεξάγονται στα Κράτη αυτά- ότι ενδείκνυται να εγκριθεί η συμφωνία αυτή, ΑΠΟΦΑΣΙΖΕΙ: Άρθρο 1 Η συμφωνία συνεργασίας Κοινότητος-COST μεταξύ της Ευρωπαϊκής Οικονομικής Κοινότητος, της Αυστρίας, της Φινλανδίας, της Νορβηγίας, της Σουηδίας και της Ελβετίας, σχετική με μία συντονισμένη δράση στον τομέα της επεξεργασίας και της χρησιμοποιήσεως της ιλύος καθαρισμού (δράση COST 68 δις), εγκρίνεται εν ονόματι της Κοινότητος. Το κείμενο της συμφωνίας επισυνάπτεται στην παρούσα απόφαση. Άρθρο 2 Επιτρέπεται στον πρόεδρο του Συμβουλίου να ορίσει τα πρόσωπα που θα εξουσιοδοτηθούν να υπογράψουν τη συμφωνία με σκοπό να δεσμεύσουν την Κοινότητα. Έγινε στις Βρυξέλλες, στις 19 Μαρτίου 1979.

[Source: multi_eurlex | Tokens: 1540]